## L’Hospital General de Castelló inicia les cirurgies de revisió bariàtrica amb el robot Da Vinci

*** El Servici de Cirurgia del centre castellonenc és pioner a dur a terme esta tècnica mitjançant intervenció robòtica a la Comunitat Valenciana**

El Servici de Cirurgia de l’Hospital General Universitari de Castelló ha començat a utilitzar la cirurgia robòtica també per a les intervencions de revisió bariàtrica. És una tècnica quirúrgica assistida per l’equip Da Vinci i dirigida a pacients que, per diversos motius clínics, han desenrotllat una complicació postoperatòria, una vegada transcorreguts almenys 30 dies des de l’operació.

“Es tracta d’intervencions complexes i amb alts valors de morbimortalitat, per la qual cosa l’ús del robot està molt indicat per part d’equips amb àmplia experiència com és el nostre servici de Cirurgia, que compta ja amb 1.300 intervencions bariàtriques primàries i més de 100 cirurgies de revisió”, explica el doctor José Manuel Laguna, cap del Servici de Cirurgia de l’Hospital General de Castelló.

La revisió bariàtrica està indicada bé en casos de correcció d’una cirurgia anterior o bé en casos en els quals siga necessari transformar una tècnica bariàtrica prèvia per una altra més indicada.

També es pot indicar per a dur a terme una reversió completa o parcial de la cirurgia anterior. Segons Laguna, estos factors “poden donar-se en pacients que no perden suficient pes, o aquells en els quals la tècnica primària utilitzada empitjora la seua simptomatologia, o perquè apareguen problemes de desnutrició després del postoperatori, entre altres situacions clíniques”.

**Àmplia experiència**

El Servici de Cirurgia de l’Hospital General de Castelló té una àmplia experiència en les intervencions de cirurgia bariàtrica i és pioner en l’ús del robot Da Vinci per als casos de revisió quirúrgica.

Des de l’any passat 2023, el servici de Cirurgia ha fet un total de 87 operacions assistides pel robot Da Vinci, tres de les quals han sigut cirurgies de revisió per diferents raons clíniques. Durant este any 2024, està previst que el servici incorpore noves subespecialitats a la cirurgia robòtica, per la qual cosa es preveu un increment significatiu de l’activitat.

Fecha: 13/08/2024